Aleksej Navalnyj er død, melder russiske myndigheter
Men dødsfallet er ikke bekreftet, sier hans talsperson. Aleksej Navalnyj (47) var president Vladimir Putins største utfordrer. Nå er han død, melder russiske fengselsmyndigheter. Ifølge det russisk-kontrollerte nyhetsbyrået RIA døde han i straffeleir nummer tre i Jamal Nenets-regionen i Russland, hvor han var fengslet. Navalnyj skal ha følt seg uvel etter en spasertur og mistet bevisstheten, hevder RIA. Han skal så ha fått akutt behandling, men livet sto ikke til å redde, melder de videre. Hans talsperson Kira Yarmysh sier at de så langt ikke har bekreftelse på dødsfallet. Navalnyjs advokat er nå på vei til Kharp i Sibir, opplyser hun. Den russiske opposisjonslederen har kritisert Putin åpent i årevis. I 2020 ble han forgiftet med den svært dødelige nervegiften Novitsjok. Siden 2021 har Navalnyj vært fengslet i straffekoloni – dømt for en rekke lovbrudd som hans støttespillere mener er politisk motivert.  I desember ble han flyttet fra et fengsel nær Moskva. I 20 dager var det ukjent hvor han befant seg. Så dukket han plutselig opp i den arktiske straffeleiren på Jamal-halvøya i januar. Denne videoen ble publisert av en uavhengig russisk mediekanal torsdag: I en uttalelse fredag sier Kreml at de ikke har informasjon om dødsårsaken. – Presidenten er informert om dødsfallet, sier Putins talsmann Dmitrij Peskov, ifølge avisen Kommersant. Den russiske etterforskningskomiteen, tilsvarende norsk politi, opplyser på Telegram at de skal etterforske saken. Talskvinnen for russisk UD, Maria Zakharova, anklager Vesten for å være forutinntatt.  – Vesten har allerede konkludert om Navalnyjs død, uten å vente på en rettsmedisinsk undersøkelse, sier hun ifølge det russisk-kontrollerte nyhetsbyrået Tass. Dette bildet viser inngangen til straffekolonien IK-3, hvor Navalnyj sonet deler av sin fengselsstraff: Den bulgarske gravejournalisten Christo Grozev har brukt flere år på å avsløre Russlands mest brutale og hemmelige metoder. Han har fulgt Navalnyj-saken nøye. Kort tid etter meldingen fra russiske fengselsmyndigheter om Navalnyjs død, skriver Christo følgende på X: I en ny melding har Grozev delt det som skal være pressemeldingen fra de russiske fengselsmyndighetene: – Den ble publisert bokstavelig talt to minutter etter det offisielle dødstidspunktet. skriver han. Christo leder journalistkollektivet Bellingcats graveprosjekter om Russland. VG intervjuet ham sommeren 2023.
Russiske myndigheter sier at regimekritikeren Aleksej Navalnyj (47) døde i fengsel fredag ettermiddag. Teamet hans sier de ikke har fått bekreftet dødsfallet, men at de er på vei til leiren. Putin skal være informert om dødsfallet. Samtidig hagler reaksjonene fra Vesten.